SURSE Liderii PSD discută varianta organizării unui miting de susținere a premierului Viorica Dăncilă

În interiorul PSD se discută despre convocarea, în Capitală, a unui miting prin care partidul să-și arate susținerea față premierul Viorica Dăncilă, au declarat pentru G4Media.ro surse din conducerea formațiunii. Nu e clar în acest moment dacă mitingul va fi organizat sau dacă e doar o testare a atmosferei din partid după atacurile preşedintelui Iohannis la Dăncilă şi depunerea unei sesizări penale de către Ludovic Orban, preşedintele PNL.

”Este nevoie de un miting de susținere a premierului Dăncilă pentru că nu mai putem accepta aceste atacuri. Mitingul trebuie să aibă loc cât mai repede, în maximum două săptămâni. Sunt discuții pentru organizarea lui, dar nu poate fi făcut foarte repede, este nevoie de timp pentru organizare, pentru a face rost de mașini, pentru a mobiliza oamenii. Plus că săptămâna viitoare sunt Rusaliile, poate după”, a declarat pentru G4Media.ro un președinte de organizație județeană PSD.

”Sunt discuții între colegi, dar nu a fost nicio convocare oficială în acest sens. Majoritatea membrilor PSD împărtășesc opinia președintelui partidului că nu trebuie să provocăm un nou scandal în viața politică. Nu știu cât va ține atitudinea aceasta împăciuitoare a noastră. Există această opinie, de a organiza un miting. Probabil că discuțiile vor merge în sensul acesta, dar Liviu Dragnea nu e prea receptiv la ideea de a reacționa dur la adresa președintelui Iohannis”, a declarat un alt președinte de organizație județeană.

Vicepremierul Paul Stănescu, preşedinte al PSD Olt, a declarat astăzi că prim-ministrul Viorica Dăncilă are „toată susţinerea” atât a partidului, cât şi a guvernului pentru a rămâne în funcţie până la alegerile din 2020.

De altfel, liderii PSD s-au mobilizat încă de ieri și au trimis numeroase mesaje de susținere pentru Viorica Dăncilă după ce pe numele acesteia a fost depusă o plângere penală de către președintele PNL, Ludovic Orban.

Foto: InquamPhotos / Octav Ganea